Grenfell Tower
Grenfell Tower er en 24-etagers boligblok beliggende i den velhavende Londonbydel, North Kensington. I juni 2017 udbrød der brand i bygningen forårsaget af et defekt køleskab på én af de nederste etager og 72 mennesker omkom, mens 70 mennesker kom til skade. Branden bredte sig opad med eksplosiv hast på grund af en, viste det sig, stærkt brandbar facadebeklædning, som bygningen var blevet tilført ved en renovering i 2016. Beboerne i ejendommen, mange af dem socialt udsatte og fattige mennesker, havde tidligere udtrykt bekymring for sikkerheden i bygningen, men uden at ejerne af bygningen eller de ansvarlige myndigheder havde taget bekymringerne alvorligt. Branden var den værste i en boligblok i Storbritannien siden 2. verdenskrig og er kommet til at stå som et symbol på de store forskelle i levevilkår, der præger Storbritannien. Siden 2017 har der været iværksat flere undersøgelser af branden, bl.a. med det formål at få placeret et ansvar for den mangelfulde sikkerhed og for den mangelfulde renovering af ejendommen.